ក្រុម​សិទ្ធិ​មនុស្ស​រិះគន់​ការ​បន្ត​ពង្រាយ​កម្លាំង​នៅ​ក្រោយ​​ការ​បង្ក្រាប​ហិង្សា
មន្ត្រី​រដ្ឋាភិបាល​អះអាង​ថា​ ការ​ដាក់​ពង្រាយ​កងកម្លាំង​ប្រដាប់​អាវុធ​ចម្រុះ​នេះ​គឺ​ដោយសារ​តែ​រដ្ឋាភិបាល​ចង់​រក្សា​សន្តិសុខ​និង​រារាំង​មិន​ឲ្យ​មាន​បាតុកម្ម​ជា​ថ្មី។
វ៉ាស៊ីនតោន — ក្រុមមន្ត្រីសិទ្ធិមនុស្សបានអះអាងថា រដ្ឋាភិបាលនៅតែបន្តដាក់ពង្រាយកងកម្លាំងប្រដាប់អាវុធចម្រុះក្នុងទីក្រុងភ្នំពេញដដែល ទោះជារដ្ឋាភិបាលបានបំបែកហ្វូងបាតុកម្មនានា ដោយជោគជ័យរួចទៅហើយមែន។ ការដាក់ពង្រាយនេះបើតាមមន្ត្រីរដ្ឋាភិបាលមួយរូបគឺមួយផ្នែកក្នុងបំណងទប់ស្កាត់មិនឲ្យមានការតវ៉ាណាមួយកើតឡើងនិងដើម្បីរក្សាស្ថិរភាព សន្តិសុខផងដែរ។ លោក នី ចរិយា ប្រធានក្រុមមន្ត្រីស៊ើបអង្កេតនៃអង្គការសិទ្ធិមនុស្ស អាដហុកបានអះអាងថា ប្រទេសកម្ពុជាមិនមែនជាប្រទេសដាក់ក្នុងភាពអាសន្នទេ ដែលរដ្ឋាភិបាលមិនគួរដាក់ពង្រាយកងទ័ពឡើយ។ លោកថ្លែងប្រាប់វីអូអេថា៖ «អញ្ចឹងការដាក់ពង្រាយកងទ័ពនេះជាផ្នែកមួយដែរ ដែលធ្វើឲ្យប្រជាជនមានការភិតភ័យ ហើយប្រហែលជាចេតនាមួយដែលមិនឲ្យប្រជាជនធ្វើការប្រមូលផ្តុំក្នុងការបញ្ចេញមតិរបស់ខ្លួន»។ លោកអះអាងថា រដ្ឋាភិបាលគួរដកកងទ័ពនិងកងកម្លាំងចេញដើម្បីឲ្យស្ថិរភាពវិលទៅរកភាពធម្មតានិងមានលំនឹងវិញ។ អាជ្ញាធរត្រូវគេដឹងថា បានដាក់ពង្រាយកងកម្លាំងប្រដាប់អាវុធជាង១.០០០នាក់ជាយោធា ជាប៉ូលិស ប៉េអឹមពិសេស នៅឯទីលានប្រជាធិបតេយ្យកន្លែងផ្សេងៗទៀត ហើយនឹងមានការបើកបរល្បាតតាមដងផ្លូវជាក្រុមផងដែរដើម្បីបំបែកហ្វូងមនុស្សដែលប្រមូលផ្តុំគ្នាបួនដប់នាក់។ ការបង្រ្កាបនេះគឺកើតឡើងមុនប៉ុន្មានថ្ងៃដែលគណបក្សប្រជាជនកម្ពុជាប្រារព្ធទិវា៧មករាដែលគណបក្សនេះចាត់ទុកថាជាថ្ងៃរំដោះប្រទេសឲ្យរស់ឡើងវិញជាលើកទី២ពីរបបខ្មែរក្រហម។ លោក ទឹង យ័ប នាយកអង្គការសិទ្ធិមនុស្សក្នុងប្រទេសអាមរិកឈ្មោះខារ៉ាដ (CAHRAD) បានអះអាងថា ការដាក់ពង្រាយកម្លាំងយោធានេះគឺជាការបន្ត សម្លុតគំរាមកំហែងដល់ពលរដ្ឋ។ លោកថ្លែងថា រឿងនេះភាគីនយោបាយពាក់ព័ន្ធត្រូវដោះស្រាយតាមសម្រួល គ្មានអំពើហិង្សាដែលអាចឲ្យភាគីទាំងពីរទទួលយកបាន។ លោកថ្លែងថា៖ «បើមិនអញ្ចឹងទេបញ្ហានេះនឹងនៅតែរ៉ាំរ៉ៃៗ។ ហើយជាពិសេសពិភពលោកឃើញថាមានប៉ូលិសមានកងទ័ពអីពង្រាយនៅក្នុងទីក្រុងភ្នំពេញអញ្ចឹងវាមិនល្អមើល»។ ទោះជាយ៉ាងណាក៏ដោយលោក ផៃ ស៊ីផានបានអះអាងថា ការដាក់ពង្រាយកងកម្លាំងប្រដាប់អាវុធចម្រុះនេះគឺដោយសារតែរដ្ឋាភិបាលចង់រក្សាសន្តិភាពសន្តិសុខនិងដោយសារគណបក្សជំទាស់ប្រកាសកាលពីថ្ងៃអាទិត្យថានឹងធ្វើបាតុកម្មនៅពេលខាងមុខ។ «អ្វីដែលយើងពង្រាយហ្នឹងក៏ជាការត្រៀមលក្ខណៈបង្ការហើយនឹងការពារសង្គម ក៏ដូចជាសេចក្តីសុខសានរបស់សង្គមយើង។ អាស្រ័យដូច្នេះហើយបានយើងឃើញការធ្វើដំណើរ ឃើញមុខប្រជាពលរដ្ឋលោកញញឹមត្រឡប់សារជាថ្មីមកវិញ ដោយមានជំនឿទៅលើសុវត្ថិភាព សន្តិសុខ ហើយនឹងដំណើរការរស់នៅរបស់គេ»។ យ៉ាងតិចមានក្រុមបាតុករ៤នាក់បានស្លាប់បាត់បង់ជីវិតនិង៤០នាក់បានរងរបួសព្រមទាំងចាប់ខ្លួនចំនួន១៦នាក់ក្នុងខណៈពេលដែលកងកម្លាំងសមត្ថកិច្ចរបស់រដ្ឋាភិបាលបានបាញ់គ្រាប់កាំភ្លើងពិតទៅលើហ្វូងបាតករដែលគ្រាន់តែតវ៉ាសុំតំឡើងប្រាក់ខែដល់១៦០ដុល្លារ សរអា។ គណបក្សជំទាស់បានផ្អាកបាតុកម្ម៣សប្តាហ៍ដើម្បីទាមទារឲ្យលោកនាយករដ្ឋមន្ត្រី ហ៊ុន សែន ចុះចេញពីមុខតំណែងនិងធ្វើការបោះឆ្នោតឡើងវិញ ដោយសារមិនចង់ប្រឈមមុខនឹងអាជ្ញាធរដែលអាចបណ្តាលឲ្យគ្រោះថ្នាក់ដល់ប្រជាពលរដ្ឋ តែអះអាងថា នឹងមិនប្តូរជំហរទាមទាររបស់ខ្លួនទេទាក់ទងនឹងលទ្ធផលឆ្នោត។ គណបក្សជំទាស់ដែលអះអាងថានឹងធ្វើបាតុកម្មតវ៉ានៅពេលខាងមុខទៀតនោះបានលុបចោលការចរចាជាមួយគណបក្សប្រជាជនកម្ពុជា ដើម្បីរកដំណោះស្រាយបំបែកភាពជាប់គាំងនយោបាយ៦ខែក្រោយការបោះឆ្នោតនេះដោយសារតែការបង្រ្កាបលើក្រុមបាតុករជាកម្មកររោងចក្រ ដែលគ្រាន់តែទាមទារតំឡើងប្រាក់ខែ១៦០ដុល្លារអាមេរិក។ ក្រសួងការបរទេសសរអាបានថ្កោលទោសអំពើហិង្សាលើក្រុមកម្មករដោយបានទទូចឲ្យមានការដោះស្រាយដោយសន្តិវិធី៕